મોટેરા રોડથી સાબરમતી નદી તરફ અંદરની સાઇડે આસારામ આશ્રમ પાછળ ચાર માળનું ગેરકાયદે બાંધકામ લગભગ પૂરું થવાની તૈયારીમાં હોવાની ચોંકાવનારી ફરિયાદ પશ્ચિમ ઝોનનાં ડે. કમિશનર આર્જવ શાહ તથા ડે. ટીડીઓ રાજેન્દ્ર જાદવને મળી હતી. તેમણે આસારામ આશ્રમનું નામ સાંભળી તરત જ તે વોર્ડનાં ઇન્સ્પેક્ટરને અન્ય કર્મચારીઓને સાથે લઇ તપાસ કરવા અને નોટિસ ફટકારવા સૂચના આપી હતી. વોર્ડ ઇન્સ્પેક્ટર સ્થળ ઉપર ગયાં ત્યારે બાંધકામ સ્થળે હાજર મજૂરોએ તો આ બાંધકામ કોનું છે અને કોણ કરાવે છે તેની કોઇ જાણકારી નહીં હોવાનું જણાવ્યું હતું. બાંધકામ સ્થળે સાધક જેવા લાગતાં એક શખ્સે પણ બાંધકામનો માલિક કોણ તેનો જવાબ આપ્યો નહોતો. આથી ટીડીઓ ખાતાનાં કર્મચારીઓએ ગેરકાયદે બાંધકામ અંગેની નોટિસ કોઇ સ્વીકારનાર ન હોવાથી બાંધકામ ઉપર નોટિસો ચોંટાડીને તેના ફોટા પાડી લીધા હતા. નોટિસ બજાવી દેવાયા પછી પણ મ્યુનિ. પશ્ચિમ ઝોન ઓફિસમાં કોઇ હાજર ન થતાં તેમજ બાંધકામ ચાલુ રખાયાની જાણકારી મળતાં ટીડીઓ ખાતાએ સાબરમતી પોલીસનો બંદોબસ્ત મેળવીને જેસીબી તથા મજૂરોનાં કાફલા સાથે સ્થળ ઉપર પહોંચી જઇ બાંધકામ તોડવાની શરૂઆત કરી દીધી હતી.